
Laste arvu suurendamine Narva Lasteaia Pingviin rühmades
1. Asjaolud ja menetluse käik
Narva Lasteaed Pingviin on 14rühmaline lasteasutus, milles 2017/2018. õppeaastal on 5 lasteaiarühma, 1 sõimerühm, 3 tasandusrühma, 2 arendusrühma, 1 kehapuudega laste rühm, 1 liitpuudega lasterühm ja 1 pervasiivsete arenguhäiretega rühm. Narva Lasteaia Pingviin rühmatingimused vastavad sanitaarnõuetele ja lasteaias on olemas vajalikud tingimused laste arenguks.

Narva Lasteaia Pingviin hoolekogu on teinud ettepaneku suurendada laste arvu lasteaiarühmas Päevalill kuni 22 last ja sõimerühmas Jänesepojad kuni 16 last  (16.10.2017. a hoolekogu koosoleku protokoll nr 3). Narva Lasteaia Pingviin direktor esitas 19.10.2017. a Narva Linnavalitsuse Kultuuriosakonnale vastavasisulise taotluse nr 3-1/139.
2. Õiguslikud alused
Vastavalt koolieelse lasteasutuse seaduse § 7 lõikele 1¹ lasteasutuse hoolekogu ettepanekul on linnavalitsusel õigus lapse arenguks vajalike tingimuste olemasolu korral suurendada laste arvu sõimerühmas kuni kahe lapse võrra, lasteaiarühmas kuni nelja lapse võrra ning liitrühmas kuni kahe lapse võrra. Otsus tehakse iga sõime-, lasteaia- ja liitrühma kohta eraldi.
3. Otsus
Suurendada laste arvu Narva Lasteaias Pingviin järgmiselt:
3.1 sõimerühmas Jänesepojad kuni 16 last;
3.2 lasteaiarühmas Päevalill kuni 22 last.

4. Rakendussätted
4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.
4.2 Korraldus jõustub seadusega sätestatud korras.

